Tilsyneladende er revnen kun ca. en halv centimeter dyb, og det er således stadig 41 cm akryl, der holder på de 4,5 mio. liter vand i akvariet. - Der er ingen umiddelbar fare for, at ruden revner helt, oplyser oceanariets direktør Karl Henrik Laursen til TV2/NORD. Da der ikke skal være blot den mindste risiko for gæsterne, valgte man i dag at afspærre den del af bygningen, hvor det store akvarium står. Efter rådgivning fra NIRAS A/S, der har været hovedrådgiver på byggeriet, sænkes vandstanden i Oceanariet nu med en tredjedel, til et niveau der ligger under revnen. Herefter vil der igen blive adgang for publikum, når sikkerheden kan dokumenteres. Det kan ikke på nuværende tidspunkt siges præcist, hvornår Oceanariebygningen kan åbnes igen. Der vil snarest blive tilkaldt eksperter fra det japanske firma, der i sin tid leverede de store akrylruder til Oceanariet.  Forhåbentlig kan det afklares, hvad der har forårsaget revnen og hvad der kræves før man igen kan fylde det gigantiske akvarium op.
3 meter lang revne i Oceanariet i Hirtshals. 
Den største rude i Oceanariet i Hirtshals skal tjekkes grundigt efter at en revne blev opdaget onsdag morgen.